Obama dhe republikanët përballë sfidës së buxhetit
Nëse nuk arrihet kompromis, më 1 mars hyjnë në fuqi shkurtime automatike
Presidenti Barack Obama dhe republikanët e Kongresit janë në prag të një përplasjeje për buxhetin më 1 mars lidhur me shkurtimet automatike prej 85 miliardë dollarësh, që hyjnë në fuqi nëse ligjvënësit nuk gjejnë një rrugë tjetër për të ulur defiçitin federal. Shkurtimet automatike do të kishin pasoja si për shpenzimet tek punjësit civilë, ashtu edhe tek ushtria dhe rreziku i tyre e ka ashpërsuar luftën politike në Uashington. Presidenti Obama paralajmëroi për pasojat e shkurtimeve në buxhet gjatë fjalimit mbi gjendjen e vendit. Në Shtëpinë e Bardhë, zoti Obama foli për këtë çështje duke bërë thirrje për kompromis. Por republikanët përfshirë Kryetarin e Dhomës së Përfaqësuesve John Boehner nuk po lëkunden. Përkrahësit e lëvizjes Tea Party po ashtu duan që shkurtimet të hyjnë në fuqi. Mes tyre është edhe senatori republikan Rand Paul. Republikanët konservatorë po reagojnë në mënyrë sfiduese, thotë analisti Norm Ornstein. Por ai shton se republikanët po marrin një rrezik në sy. Shkurtimet do të shkaktonin pasoja për ndihmën ndërkombëtare humanitare dhe ushtarake dhe mund të shqetësonte aleatët, thotë Jim Arkedis në Institutin për Politikë Progresive. Presidenti Obama thotë se shpreson që Kongresi të veprojë për të shmangur shkurtimet para se të skadojë afati më 1 mars.